Ασήμι Ηρακλείου

Το  Ασήμι (επίσημη ονομασία: Ασήμιον) είναι κωμόπολη και έδρα ομώνυμης Κοινότητος του Δήμου Γορτύνης στην Περιφερειακή Ενότητα Ηρακλείου της Κρήτης. Πήρε το όνομα του από μια πανέμορφη κοπέλα που την έλεγαν Ασημίνα και είχε καταγωγή από τη Ρούμελη.Ανήκε στην Επαρχία Μονοφατσίου στο βόρειο άκρο της Μεσαράς, και ήταν έδρα του Δήμου Κόφινα (πλέον Δημοτική Ενότητα Κόφινα του Δήμου Γόρτυνας) στο  Νομό Ηρακλείου.   

Η θέση του είναι πάνω στον υδροκρίτη του Γεροπόταμου και του Αναποδάρη. Η απόστασή του από το Ηράκλειο είναι 51 χιλιόμετρα. Οι κάτοικοι ασχολούνται με την αμπελοκαλλιέργεια και με την ελαιοκομία, όπως επίσης και με το εμπόριο. Στο χωριό μεταξύ άλλων λειτουργούν περιφερειακό ιατρείο, νηπιαγωγείο, Δημοτικό σχολείο, Γυμνάσιο, Λύκειο, ΚΕΠ, τράπεζες, φαρμακεία, εμπορικά καταστήματα και υπάρχει γήπεδο ποδοσφαίρου, έδρα της τοπικής ομάδας που ιδρύθηκε το 1968 και αγωνίζεται στην α΄ ερασιτεχνική κατηγορία του τοπικού πρωταθλήματος της ΕΠΣ Ηρακλείου.

Κοινότητα Ασημίου 
Περιλαμβάνοντας μόνον την έδρα της, η Κοινότητα Ασημίου έχει 1.189 κατοίκους, σύμφωνα με την απογραφή του 2011. Είναι χαρακτηρισμένη ως αγροτικός πεδινός οικισμός, με έκταση 8,843 χμ² (2011).

Πληθυσμός

Κοινοτάρχες Ασημίου 
Η Κοινότητα εκπροσωπείται από πενταμελές Συμβούλιο με επικεφαλής τον Πρόεδρο κ. Ιωάννη Φουτουλάκη. Οι κάτωθι εκλέχθηκαν και υπηρέτησαν (ή υπηρετούν) ως Πρόεδροι της Κοινότητος Ασημίου.

Πολιτισμός 

Στο Ασήμι δραστηριοποιείται πολιτιστικός σύλλογος, ο οποίος διοργανώνει εκδηλώσεις πολιτιστικού και αθλητικού χαρακτήρα. Προστάτης άγιος του οικισμού είναι ο Άγιος Τίτος και σε αυτόν είναι αφιερωμένη η κεντρική-παλιά εκκλησία του χωριού, που εορτάζει στις 25 Αυγούστου, οπότε γίνεται τοπικό πανηγύρι. Μεγάλης σημασίας για τους ντόπιους είναι και η εκκλησία του Αγίου Γεωργίου. Η μεγαλύτερη, και πιο καινούρια εκκλησία του χωριού (από το 1984) είναι ο τρίκλιτος ναός Αγίας Παρασκευής, Αγίας Ειρήνης και Αγίας Τριάδος. Επίσης, υπάρχει ο ναός της Ζωοδόχου Πηγής , όπου την Παρασκευή της Διακαινησίμου (Παρασκευή του Πάσχα) λαμβάνουν χώρα εορταστικές-θρησκευτικές εκδηλώσεις, του Μιχαήλ Αρχαγγέλου (νεκροταφείο) και του Σωτήρος Χριστού(δίκλιτο με τον Άγιο Χαράλαμπο).  .

Αθλητισμός 
Το Ασήμι εκπροσωπείται στο ποδόσφαιρο από τον «Αθλητικό Όμιλο Ασημίου» ο οποίος ιδρύθηκε το 1968 και ανήκει στη δύναμη της Ε.Π.Σ. Ηρακλείου. Ο Α.Ο. Ασημίου τις χρονιές 1990-91, 1991-92, 1992-93, 1993-94 και 1994-95 αγωνίστηκε στην Δ΄ Εθνική κατηγορία. Επίσης κατέκτησε το κύπελλο Ε.Π.Σ. Ηρακλείου τα έτη 1992, 1993 και 1994. Έδρα του αποτελεί το Δημοτικό γήπεδο Ασημίου.

Ιστορικά στοιχεία 
Κοντά στο χωριό, στη θέση Αργιώ, βρέθηκαν λείψανα από οικισμό των ρωμαϊκών χρόνων και έχουν ανακαλυφθεί ευρήματα των ελληνορωμαϊκών χρόνων.

Το χωριό για πρώτη φορά, αναφέρεται με το όνομα Ασήμι, σε έγγραφο του 1280 του συμβολαιογράφου του Χάνδακα, Μαρτσέλο. Επίσης το βρίσκουμε σε έγγραφο του 1395, ως φέουδο του Βασάλο. Το βρίσκουμε και σε ενετικές, όπως επίσης και σε τουρκικές απογραφές, αργότερα.

Στο χωριό υπήρχαν και Τουρκοκρητικοί που έφυγαν με την Ανταλλαγή, ένας από αυτούς ήταν και ο Τούρκος πρωθυπουργός του Αττίλα Μπουλέντ Ετζεβίτ, εγγονός Τουρκοκρητικού.

Βιβλιογραφία 
Το Ηράκλειον και ο Νομός του, έκδ. Νομ. Ηρακλείου.

Εξωτερικοί σύνδεσμοι 
Χωριά του Δήμου Κόφινα

Παραπομπές

Πηγές 
Εγκυκλοπαίδεια Πάπυρος Λαρούς Μπριτάννικα, 1996, 2006 (ΠΛΜ)
Εγκυκλοπαίδεια Πάπυρος Λαρούς, 1963 (ΠΛ) 

Δήμος Γόρτυνας
Ασημι
Ασημι